b'\n_START_ARTICLE_\nGillian Whitehead\n_START_PARAGRAPH_\nDame Gillian Whitehead (s. 1941 Hamilton) on uusiseelantilainen s\xc3\xa4velt\xc3\xa4j\xc3\xa4. H\xc3\xa4n opiskeli Aucklandin yliopistossa vuosina 1959\xe2\x80\x931962 ja Wellingtonin Victoria-yliopistossa vuonna 1963. H\xc3\xa4n sai musiikin kandidaatin arvon vuonna 1964 ja jatkoi sitten s\xc3\xa4vellysopintoja Peter Sculthorpen johdolla Sydneyn yliopistossa, josta sai musiikin maisterin arvon vuonna 1966. Samana vuonna Whitehad osallistui Peter Maxwell Daviesin Adelaidessa pit\xc3\xa4m\xc3\xa4lle s\xc3\xa4vellyskurssille, ja vuonna 1967 h\xc3\xa4n matkusti Englantiiin jatkaakseen opintojaan h\xc3\xa4nen johdollaan. H\xc3\xa4n j\xc3\xa4i ty\xc3\xb6skentelem\xc3\xa4\xc3\xa4n Lontooseen kahden vuodeksi ajaksi s\xc3\xa4velt\xc3\xa4j\xc3\xa4n\xc3\xa4 ja musiikin kopioijana. Vuosina 1969\xe2\x80\x931970 h\xc3\xa4n ty\xc3\xb6skenteli New Zealand Arts Councilin stipendin avulla Portugalissa ja Italiassa._NEWLINE_Whitehead palasi toimimaan vapaana s\xc3\xa4velt\xc3\xa4j\xc3\xa4n\xc3\xa4 ensisijaisesti Yhdistyneeseen kuningaskuntaan ja oli vuosina 1978\xe2\x80\x931980 Newcastlen yliopiston Northern Arts -nimikkos\xc3\xa4velt\xc3\xa4j\xc3\xa4. Vuodesta 1981 h\xc3\xa4n opetti s\xc3\xa4vellyst\xc3\xa4 Sydneyn musiikkikonservatoriossa, ja nelj\xc3\xa4n vuoden ajan h\xc3\xa4n toimi siell\xc3\xa4 s\xc3\xa4vellysjaoksen johdossa, kunnes j\xc3\xa4i varhaiselle el\xc3\xa4kkeelle vuonna 1996. Sittemmin h\xc3\xa4n on jakanut aikansa vapaana s\xc3\xa4velt\xc3\xa4j\xc3\xa4n\xc3\xa4 Sydneyn ja Dunedinin v\xc3\xa4lill\xc3\xa4. Vuonna 1999 h\xc3\xa4n sai oopperallaan Outrageous Fortune SOUNZ:n Contemporary Awardin ja h\xc3\xa4net otettiin Uuden-Seelannin ansioritarikunnan j\xc3\xa4seneksi. Vuonna 2008 h\xc3\xa4nest\xc3\xa4 tuli t\xc3\xa4m\xc3\xa4n ritarikunnan Distinguished Companion, ja vuonna 2009 h\xc3\xa4n sai arvonimen Dame._NEWLINE_Vuonna 2000 Whiteheadista tuli yksi New Zealand Arts Foundationin ensimm\xc3\xa4isist\xc3\xa4 laureaateista. My\xc3\xb6hemmin h\xc3\xa4n p\xc3\xa4\xc3\xa4si organisaation kuvern\xc3\xb6\xc3\xb6riksi. Vuosina 2000 ja 2001 h\xc3\xa4n oli Aucklandin Philharmonia-orkesterin nimikkos\xc3\xa4velt\xc3\xa4j\xc3\xa4, ja h\xc3\xa4nen t\xc3\xa4n\xc3\xa4 aikana s\xc3\xa4velt\xc3\xa4m\xc3\xa4ns\xc3\xa4 orkesteriteos toi h\xc3\xa4nelle j\xc3\xa4lleen SOUNZ:n vuoden 2001 Contemporary Awardin. Kolmanteen otteeseen s\xc3\xa4velt\xc3\xa4j\xc3\xa4 sai saman palkinnon Alice-teoksellaan mezzosopraanolle ja orkesterille vuonna 2003. Vuosina 1998\xe2\x80\x932003 Whitehead toimi Uuden-Seelannin s\xc3\xa4velt\xc3\xa4j\xc3\xa4liiton puheenjohtajana._NEWLINE_Whiteheadin levytettyjen teosten joukossa ovat ooppera Outrageous Fortune ja Wai-te-ata Pressin levyll\xc3\xa4 soitetut kamarimusiikkity\xc3\xb6t. H\xc3\xa4nen nuottinsa ovat tarjolla Australian ja Uuden-Seelannin musiikkikeskusten kautta. Whitehead sai vuonna 2003 Wellingtonin Victoria-yliopiston kunniatohtorin arvon ja vuonna 2007 Uuden-Seelannin s\xc3\xa4velt\xc3\xa4j\xc3\xa4liiton KBB-kunniamaininnan palveluksistaan Uuden-Seelannin musiikkiel\xc3\xa4m\xc3\xa4ss\xc3\xa4. Vuonna 2018 h\xc3\xa4nelle my\xc3\xb6nnettiin elinik\xc3\xa4inen Arts Icon -palkinnon, joka voi olla vain kahdellakymmenell\xc3\xa4 saajalla kerrallaan.'